Meddelelse offentliggjort i henhold til artikel 19, stk. 3, i Rådets forordning nr. 17 vedrørende sag COMP/C.2/37.398 - Fælles salg af medierettighederne til UEFA Champions League på eksklusivt grundlag

(2002/C 196/03)

(EØS-relevant tekst)

1. ANMELDELSEN

1. Den 1. februar 1999 ansøgte Union des associations européennes de football (UEFA) om negativattest efter EF-traktatens artikel 81, stk. 1, subsidiært fritagelse efter EF-traktatens artikel 81, stk. 3, med hensyn til sine ordninger for fælles salg af de kommercielle rettigheder til UEFA Champions League(1).

2. UEFA er et selskab, der er registreret i selskabsregistret i henhold til schweizisk ret. Dets hovedkvarter er beliggende i Schweiz. Som den europæiske sammenslutning, der er anerkendt af Fédération internationale de football association (FIFA), er UEFA det styrende organ for europæisk fodbold. Alle nationale fodboldforbund på det europæiske kontinent kan blive medlem af UEFA. UEFA er således en sammenslutning af nationale fodboldforbund. I øjeblikket er 52 nationale fodboldforbund medlem af UEFA. 21 af disse forbund er beliggende i EØS(2). UEFA organiserer en række fodboldturneringer foruden UEFA Champions League.

3. Ifølge den anmeldte ordning får UEFA eneret til at sælge de kommercielle rettigheder til UEFA Champions League. Dette udelukker klubberne fra at træffe uafhængige kommercielle foranstaltninger med hensyn til udnyttelsen af disse rettigheder. UEFA forhandler og indgår således kontrakter vedrørende udnyttelsen af de kommercielle rettigheder til UEFA Champions League. UEFA's kommercielle politik er at sælge tv-rettighederne i en enkelt pakke på eksklusivt grundlag til et enkelt tv-selskab pr. medlemsstat.

4. Flere tredjeparter har fremsat bemærkninger til de anmeldte ordninger. Disse bemærkninger indeholdt ingen nye argumenter til fordel for den anmeldte ordning i forhold til dem, som UEFA havde anført i sin anmeldelse. Disse angår hovedsagelig solidaritet, de sociale og økonomiske aspekter af sport og ligevægten i sportskonkurrencer mellem rige og fattige klubber og forbund. Flere tredjeparter argumenterede imod fælles salg. De anfører først og fremmest, at fælles salg medfører højere priser og mindre fodbold på tv. De hævder også, at UEFA's solidaritetsforanstaltninger er ineffektive, utilstrækkelige og gennemføres på en ikke-gennemsigtig måde.

5. Den 19. juli 2001 udsendte Kommissionen en klagepunktsmeddelelse, hvori den anførte, at den anmeldte ordning vedrørende fælles salg af tv-senderettighederne begrænser konkurrencen efter EF-traktatens artikel 81, stk. 1, og ikke kunne fritages efter artikel 81, stk. 3. Selv om UEFA måske kan anses for medindehaver af de kommercielle rettigheder til UEFA Champions League, begrænser det fælles salg stadig konkurrencen på horisontalt plan ved at forhindre klubberne i at træffe uafhængige kommercielle foranstaltninger med hensyn til deres rettigheder. UEFA's fælles salgsarrangement begrænser også konkurrencen på det vertikale plan, fordi UEFA's kommercielle politik er at give en eksklusiv licens til et enkelt tv-selskab i hver medlemsstat omfattende alle tv-rettigheder til UEFA Champions League. Kombinationen af de to begrænsninger forstærker deres begrænsende virkning.

6. Ordningerne begrænser konkurrencen i det foregående led på markedet for erhvervelse af tv-rettigheder til fodbold. Dette marked er nært forbundet med det efterfølgende led på tv-markederne, hvor frie tv-selskaber konkurrerer om annoncører, og betalings-tv-selskaber konkurrerer om abonnenter: Begrænsningerne påvirker derfor også de efterfølgende led på markederne. Fodbold er i de fleste lande ikke blot drivkraften bag udviklingen af betalings-tv-tjenester, men udgør også et væsentligt programpunkt for gratis tv-selskaber.

7. Det anførtes i klagepunktsmeddelelsen, at eventuelle effektivitetsgevinster og fordele i forbindelse med fælles salg på fjernsynsmarkedet ophæves af UEFA's kommercielle politik. Dette skyldes, at alle tv-rettigheder til UEFA Champions League sælges til et enkelt tv-selskab i hvert område flere år i træk på eksklusivt grundlag. Derfor er kun et enkelt stort tv-selskab i hvert område i stand til at erhverve tv-rettighederne til UEFA Champions League. Det konkluderedes i klagepunktsmeddelelsen, at kombinationen af disse begrænsninger har en negativ indvirkning på strukturen i de efterfølgende led på tv-udsendelsesmarkederne, idet fodbold i de fleste lande er en drivkraft bag udviklingen af tv-markederne. Begrænsningerne øger derfor mediekoncentrationen og hæmmer konkurrencen mellem tv-selskaberne. Hvis et enkelt tv-selskab besidder alle relevante tv-rettigheder til fodbold i en medlemsstat, vil det blive særdeles vanskeligt for konkurrerende tv-selskaber at etablere sig på det marked, fordi de ikke er i stand til at købe interessant indhold.

8. Den 16. november 2001 svarede UEFA formelt på klagepunktsmeddelelsen og fremlagde den 8. januar 2002 en foreløbig beskrivelse af en mulig ny kommerciel politik. UEFA præsenterede derefter den 12. marts 2002 en fordelingstabel over rettighederne til udnyttelsen af ikke blot tv-rettighederne, men også alle medierettighederne til UEFA Champions League, herunder radio, fjernsyn, internet, UMTS og fysiske medierettigheder (såsom dvd, VHS, cd-rom osv.). På grundlag af principperne i dette forslag anmeldte UEFA den 13. maj 2002 en ny kommerciel politik, der tager sigte på at råde bod på de overtrædelser, der var genstand for klagepunktsmeddelelsen. Kommissionens foreløbige opfattelse er, at de konkurrenceproblemer, der blev fremført i klagepunktsmeddelelsen, vil blive afhjulpet med UEFA's nye kommercielle politik.

2. DEN ANMELDTE AFTALE

9. Den anmeldte nye, reviderede fælles salgsordning vedrørende UEFA Champions League kan sammenfattes således(3):

2.1. Tv-senderettigheder

10. UEFA tildeler tv-rettighederne til UEFA Champions League efter et offentligt udbud, som tv-selskaberne kan deltage i. Kontrakterne om tv-rettighederne indgås for en periode, der ikke overstiger tre UEFA Champions League-sæsoner.

11. UEFA tilbyder sine tv-rettigheder i flere mindre pakker (hvis nøjagtige format kan variere afhængig af strukturen på tv-markedet i den bestemte medlemsstat, hvor rettighederne tilbydes).

12. Under iagttagelse af ovenstående har UEFA eneret til at sælge to hovedpakker vedrørende direkte rettigheder (gratis- eller betalings-tv), som hver omfatter to kampe pr. kampdag (UEFA Champions League-kampe spilles i øjeblikket tirsdag og onsdag). Den første pakke vil normalt omfatte første og tredje valg pr. kampdag og den anden pakke andet og fjerde valg. Disse to pakker dækker 61 kampe ud af i alt 157.

13. UEFA har ligeledes eneret til at sælge de resterende kampe til direkte betalings-tv/pay-per-view-udnyttelse. Hvis det imidlertid ikke er lykkedes UEFA at sælge rettighederne inden en uge efter lodtrækningen til turneringens første grupperunde, mister UEFA sin eneret til at sælge disse tv-rettigheder. Derefter vil de enkelte hjemmeklubber, der deltager i en given kamp, også kunne sælge rettighederne til deres kampe med henblik på direkte betalings-tv/pay-per-view-udnyttelse. UEFA's og de enkelte fodboldklubbers ret til at sælge disse kampe vil afhænge af, hvilke valg mellem 1 og 4, der er foretaget af de tv-selskaber, som har købt de overordnede direkte pakker. Selv om disse rettigheder måske ikke kan integreres med andre klubbers rettigheder, således at der skabes et alternativt programtilbud vedrørende UEFA Champions League, kan fodboldklubberne under visse omstændigheder kombinere deres tv-rettigheder med henblik på et regionalt tilbud. Enhver, der køber disse rettigheder af UEFA (eller eventuelt klubberne), er forpligtet til at vise kampene direkte.

14. UEFA har desuden eneret til at sælge en pakke med højdepunkter omfattende alle kampe i UEFA Champions League fra og med kl. 22.45 hver kampdag.

15. Fra og med torsdag midnat (dvs. en dag efter den sidste kamp i kampugen) kan både UEFA og fodboldklubberne udnytte de udskudte tv-rettigheder. UEFA's udnyttelse skal vedrøre begivenheder fra hele UEFA Champions League; de enkelte fodboldklubbers udnyttelse skal vedrøre de kampe, som de deltager i, skal være "klubmærket" og må ikke knyttes sammen med andre klubbers rettigheder med henblik på at skabe et konkurrerende UEFA Champions League-programtilbud, dog igen med det forbehold, at fodboldklubberne under visse omstændigheder kan kombinere deres tv-rettigheder med henblik på et regionalt tilbud.

16. UEFA har eneret til at sælge direkte tv-rettigheder uden for EØS. Klubbernes udskudte rettigheder er omfattet af de samme regler både inden og uden for EØS.

2.2. Internet

17. Både UEFA (med hensyn til alle kampe) og klubberne (med hensyn til kampe, som de deltager i) har ret til at udsende videoindhold på internettet fra og med midnat på kampdagen. Dette indhold vil være baseret på det råmateriale, der produceres til tv. UEFA vil anvende et indtægtsdelingssystem med hensyn til indtægter fra råmaterialet eller internet-indholdet. UEFA planlægger at oprette en tjeneste, der skal producere UEFA Champions League-indhold til streaming af film på internettet. Denne tjeneste kan udnyttes både via uefa.com og via fodboldklubbernes websteder. Klubberne kan få råmaterialet hos UEFA, eller de kan deltage i UEFA-tjenesten. Klubberne kan tilpasse og redigere indholdet med henblik på at skabe et klubfokuseret og klubmærket produkt. Klubberne betaler en afgift for UEFA's internettjeneste og/eller råmaterialet. Denne afgift skal være både gennemsigtig og retfærdig, rimelig og ikke-diskriminerende og være omfattet af et voldgiftssystem med henblik på løsning af eventuelle uoverensstemmelser.

18. Både UEFA (med hensyn til alle kampe) og klubberne (med hensyn til kampe, som de deltager i) kan ligeledes tilbyde streaming af direkte radiorettigheder. UEFA udarbejder en indtægtsdelingsordning for indtægter fra uefa.com.

2.3. Trådløst 3G/UMTS-produkt

19. Både UEFA (med hensyn til alle kampe) og klubberne (med hensyn til kampe, som de deltager i) har ret til at sende lyd/video-indhold via UMTS-tjenester. Indholdet vil være baseret på det råmateriale, der produceres til tv. UEFA anvender et indtægtsdelingssystem med hensyn til indtægterne fra råmaterialet eller UMTS-indholdet. UEFA har til hensigt at bygge et trådløst 3G/UMTS-produkt, der vil være baseret på en omfattende videodatabase, der skal udvikles af UEFA. UEFA tilbyder rettighederne på eksklusivt eller ikke-eksklusivt grundlag til operatører med UMTS-licens, i første omgang i en periode på fire år og derefter i perioder på tre år. Klubberne kan få råmaterialet hos UEFA, eller de kan deltage i UEFA-tjenesten. Klubberne kan tilpasse og redigere indholdet med henblik på at skabe et klubfokuseret og klubmærket produkt. Dette produkt må ikke udelukkende eller hovedsagelig bestå af UEFA Champions League-indhold, men skal også omfatte andet klubrelateret multimedieindhold. Klubberne betaler en afgift for UEFA's trådløse tjeneste og/eller råmaterialet. Denne afgift skal være både gennemsigtig og retfærdig, rimelig og ikke-diskriminerende og være omfattet af et voldgiftssystem med henblik på løsning af eventuelle uoverensstemmelser.

2.4. Fysiske medierettigheder

20. Både UEFA og fodboldklubberne har ret til at udnytte de fysiske medierettigheder (dvd, VHS, cd-rom osv.) til at arkivere materiale fra den foregående UEFA Champions League-sæson, dog tidligst 48 timer efter finalen. Mens UEFA's rettigheder gælder for alle aktiviteter i UEFA Champions League, er fodboldklubbernes rettigheder begrænset til aktiviteter, som fodboldklubberne deltager i.

2.5. Radiotransmissionsrettigheder og internet audio

21. Både UEFA og klubberne kan sælge licenser til direkte radiotransmission af UEFA Champions League-fodboldkampe på ikke-eksklusivt grundlag.

KOMMISSIONENS HENSIGT

22. På grundlag af ovenstående har Kommissionen til hensigt at træffe en positiv afgørelse med hensyn til UEFA's reviderede ordning for fælles salg. Før den træffer en positiv afgørelse, opfordrer Kommissionen tredjeparter til at indsende deres bemærkninger senest en måned efter offentliggørelsen af denne meddelelse til følgende adresse med angivelse af referencen sag COMP/C.2/37.398 - Fælles salg af tv-rettighederne til UEFA Champions League på eksklusivt grundlag: Europa-Kommissionen Generaldirektoratet for Konkurrence

Kontor J-70 0/18

B - 1049 Bruxelles Fax (32-2) 295 01 28.

(1) Tv-senderettigheder, sponsorrettigheder, leverandørrettigheder, licensrettigheder og intellektuelle ejendomsrettigheder.

(2) I Det Forenede Kongerige er der fire forbund, som er medlem af UEFA: England, Wales, Skotland og Nordirland.

(3) De anmeldte dokumenter, hvori der redegøres for UEFA's nye kommercielle politik, kan ses på UEFA's officielle websted http://www.uefa.com